Miljoene rand se dwelms langs N12 gevindDie polisie het Dinsdag operasie op dwelms ter waarde van R12 miljoen langs die N12 in Springs beslag gelê. (Foto: SAPD) Die polisie het Dinsdag tydens ’n multidissiplinêre operasie op dwelms ter waarde van R12 miljoen langs die N12 in Springs beslag gelê. ’n 37-jarige man is op die toneel in hegtenis geneem en sal Donderdag in die plaaslike landdroshof verskyn. Die multidissiplinêre operasie is gelei deur lede van die Trilateral Planning Cell (TPC) – ’n taakspan wat uit ’n samewerkingsooreenkoms tussen Mosambiek, Suid-Afrika en Tanzanië se polisie‑eenhede op die been gebring is om georganiseerde misdaad te bekamp. Dit is hoofsaaklik gestig om die hoë toestroming van heroïen na Mosambiek, Suid-Afrika en Tanzanië teë te werk. Lede van die TPC het die betrokke roete in Springs Dinsdag in samewerking met narkotika‑speurders van die SAPD, misdaadintelligensie en die K9-eenheid aan die Wes-Rand dopgehou. Die span het inligting opgevolg dat die verdagte van Mosambiek af gereis het in ’n wit Ford Ranger waarin heroïen en metamfetamien versteek is. Met behulp van die K9-honde is dwelms gevind wat in ’n kompartement van die voertuig versteek was. (Foto: SAPD) Kol. Athlenda Mathe, polisiewoordvoerder, sê die taakspan het die voertuig omstreeks 14:30 gewaar en voorgekeer. Die voertuig is deursoek en met behulp van die K9-honde is dwelms gevind wat in ’n kompartement van die voertuig versteek was. Dit was in plastiekhouers verseël. Die verdagte is in hegtenis geneem en van dwelmhandel aangekla. Lede van die publiek word aangemoedig om misdaad by 0860010111 aan te meld of die MYSAPS-App op enige Android- of slimfoon af te laai. Inligting sal met as vertroulik hanteer word.